Lisbeth Bech-Nielsen (SF), 2024-04-09:
Da SF's retsordfører desværre er syg, tager jeg sagen i dag.
Tak for ordet.
For SF er tilliden til vores efterretningstjenester af helt central betydning.
Efter en stribe problematiske sager og ikke mindst i lyset af den skærpede sikkerhedspolitiske situation og den alvorlige terrortrussel mod Danmark er det helt afgørende, at vi får genoprettet tilliden til vores efterretningstjenester.
Der skal være tillid til, at efterretningstjenesterne agerer inden for lovens rammer, og at tilsyn og kontrol med tjenesterne er af en kaliber, der kan matche tjenesterne.
Samtidig er det afgørende, at vores tjenester nyder tillid blandt internationale samarbejdspartnere, bl.a. ved evnen til at beskytte højt klassificerede oplysninger.
I SF har vi i årtier ment, at der var store strukturelle problemer med tilsynet og den måde, Folketingets kontroludvalg har arbejdet på.
Skiftende regeringer har været totalt afvisende over for forskellige forslag fra vores side og over for indrømmelser på det her punkt, men i december sidste år fik vi faktisk et gennembrud og en rigtig god aftale.
Det er vi fortsat rigtig glade for, ligesom vi er glade for, at alle Folketingets partier med undtagelse af ét tilsluttede sig vores forhandlingsresultat for ikke så lang tid siden.
Aftalen realiserer et historisk nybrud i forhold til kontrollen med tjenesterne, og det udvidede tilsyn kommer til at stå helt centralt i den fremtidige demokratisk forankrede kontrol med efterretningstjenesterne.
Aftalen indebærer også en undersøgelse af Samsamsagen.
Det er der brug for, for vi ved stadig væk ikke, hvad der er op eller ned, eller om myndighederne skulle have et eventuelt ansvar i den forbindelse.
Det bliver det så nu, og det er vi rigtig glade for i SF.
Samtidig får vi udvidet undersøgelsen af beslutningen om hjemsendelse af ledende medarbejdere i Forsvarets Efterretningstjeneste gennem en kommission, der er fuldstændig uafhængig i udførelsen af undersøgelsen.
Undersøgelsen omfatter alle relevante myndighedspersoner, herunder ministre, og vil belyse, om der i forbindelse med efterforskningen og retsforfølgningen er varetaget usaglige hensyn, herunder om der er forfulgt f.eks. politiske eller personlige interesser.
Undersøgelseskommissionen skal foretage retlige vurderinger af, om der foreligger grundlag for, at det offentlige søger nogen draget til ansvar.
Som det har været fremme i debatten, senest i forbindelse med behandlingen af B 108 i sidste uge, kan man spørge, om der så er behov for at se på mindstefristerne for ministeransvar.
Ja, det er der.
Her har vi savnet et lovforslag fra regeringen, der får løst problemerne en gang for alle.
Hvis den tidligere regering havde leveret det lovforslag, som de lovede, havde debatten her i dag jo været overflødig.
Vi kan godt se, at ministeren i lovforslaget kommer os lidt i møde omkring FE-kommissoriet, men vi ønsker en fuldstændig pakke, der gælder for alle kommissioner i fremtiden.
Det har der desværre ikke været nogen appetit på, og derfor må vi nøjes med en halv løsning.
Men vigtigst er selvfølgelig at få sikret, at vi ikke rammer ind i en forældelsesfrist i den her konkrete sag.
I SF mener vi, at det mest hensigtsmæssige vil være, at den mindste forældelsesfrist for strafansvar efter ministeransvarsloven generelt forlænges fra 5 til 8 år, og at forældelsesfristen forlænges til 10 år for de sager, der måtte køre ved en undersøgelseskommission eller en granskningskommission.
På den måde kan vi navigere sikkert uden om forcerede processer og forløb, og det vil alt andet lige være godt.
Tak for ordet.
Ej, det er, som det altid er med den her slags aftaler.
Jeg er også sikker på, at når Danmarksdemokraterne laver en aftale med regeringen, så er det den aftale, som man står ved.
Men det er klart, at skulle der dukke nyt op, som ikke bliver håndteret i den her sag, så står vi selvfølgelig igen frit i SF, og vi vil rigtig gerne arbejde sammen med bl.a. Danmarksdemokraterne om at sikre, at der kommer nogle frister, som er meget mere legitime og rimelige.
Det er jo en diskussion, vi har haft igennem flere år her i Folketinget med forskellige ministre.